Wanneer die kerkklok stil raak | Netwerk24
Deur Kerkganger, Paarl 15 Junie 2018 00:00
Johan van Wyk se Van Alle Kante “Soos herfsblare verkleur kerk se gebruike ook” (08.06) verwys.
Behalwe vir die “Paarl Shopping Mall” het die Paarl nou ‘n volwaardige “Godsdiens Mall” bygekry wat strek vanaf die Het Gesticht-saal tot bykans Noorder-Paarl.
Dit het 5 jaar gelede begin toe die Strooidakkerk met ‘n “ Versoeningsnagmaaldiens” as hulpmiddel moes besluit tussen of ‘n afsonderlike of gesamentlike “informele loslit” of klassieke kerkdiens. Ná die nagmaal, waar gesogte KWV-muskadel bedien was, is kerkgangers met ‘hande-opsteek gevra om te stem oor hierdie twee kerkgang-opsies. Baie het gedog dit was vir meer wyn en die uiteinde was dat die kerkgangers, nie die gemeente nie, besluit het op die gesamentlike opsie.
Met hierdie informele loslit-formaat is die “barriers to entry” van ‘n kultuur-, taal- en eie gemeenskapsvoorkeure van die klassieke diens verbreek en is godsdiens in die ope mark geplaas. Lekepredikers, tentmakers en teoloë kon nou vrylik meeding om veral hul finansiës te verbeter en verskillende vreemde denominasies het soos paddastoele langs ons Hoofweg begin opskiet.
Bemarkingsfoefies het tussen die denominasies begin blom. “Koffie met kerk” is selfs op plakkate langs die “Godsdiens Mall” geadverteer – jy mag net nie hardop koffie slurp as daar gebid word nie. Uithanghemde het gehelp met “branding” en die preekstoel, as bes geskikte sprekersposisie, word as die “voorsê-platform” van ‘n “mensgemaakte godsdiens”, geïgnoreer. Beter as Luther en ander kerkvaders van die verlede, word populistiese uitsprake gemaak om met hierdie “medemenslike liefdebedienings” meer kerkgangers te lok en die finansies gesond te kan hou. Televisiesprekers met temerige stemme, gejelde hare en smekende oë word ook ingespan.
Dit, terwyl die verdryfde “frozen (golden) oldies”, klassieke kerkgangers van die verlede, dit verkies om liewer tuis met ‘n hunkerende hart na gewyde kommunikasie met hul Skepper, ná ‘n uur van inspirerende musiek, dit met die Sondagoggende se radio-erediens te doen. Asof die Beskikker hiermee saamstem, is dit nie meer nodig om met die vriendelike gelui van kerkklokke soos in die verlede, kerkgangers te roep nie, en is dit nou so beskik dat die Toringkerkklok met goeie rede stil geword het.